বিএনপি নির্বাচনে আসুক বা না আসুক, সরকার হার্ডলাইনে থেকে ফলাফল নিজেদের পক্ষে রাখতে বদ্ধপরিকর। প্রয়োজনে আবারও বিএনপিকে ছাড়াই নির্বাচনে যেতে প্রস্তুত তারা। ক্ষমতাসীনদের ধারণা, এতে সাংবিধানিক ধারাবাহিকতা রক্ষাও হবে, ক্ষমতা ধরে রাখাও হবে। তাই নির্বাচনের আগে বিএনপিকে কোনো ছাড় দেবে না সরকার। আগামী ৮ ফেব্রুয়ারি জিয়া অরফানেজ ট্রাস্ট মামলায় খালেদা জিয়ার বিচারের রায় ঘোষণাকে সামনে রেখে পরিস্থিতি উত্তপ্ত করে বিএনপিকে নির্বাচনের আগে বাড়তি কোনো সুবিধা নিতে দেবে না সরকার। তাই বিএনপি নেতাকর্মীদের বিরুদ্ধে ধরপাকড়ের যে অভিযান শুরু হয়েছে, তা অব্যাহত থাকবে। বরং এ যাত্রায় বেশ কয়েকজন কেন্দ্রীয় নেতাকেও গ্রেপ্তার করা হতে পারে। সরকারের দায়িত্বশীল সূত্রগুলো কালের কণ্ঠকে এ তথ্য জানিয়েছে।